Qimmatbaho metallarni tadbirkorlar tomonidan qazib olish tartibi belgilandi

Hukumat qarori bilan qimmatbaho metallarni oltin izlovchilar usulida qazib olish faoliyatini amalga oshirish tartibi to‘g‘risidagi nizom tasdiqlandi.
Qimmatbaho metallarni oltin izlovchilar usulida qazib olish uchun ruxsatnomalar Davlat geologiya qo‘mitasi tomonidan har yili tasdiqlanadigan yer qa’ri uchastkalari bo‘yicha beriladi. Bunda yer qa’ri uchastkasi ishonchli, aniq konturlari va chegaralari ko‘rsatilgan, o‘lchami 5 gektargacha bo‘lgan sochma oltin konlari bo‘ladi.
Yer qa’ri uchastkalari “Ye-auksion” portaliga qo‘yiladi va uning bir gektari boshlang‘ich narxi bazaviy hisoblash miqdori 35 baravari (9 mln 450 ming so‘m) etib belgilanadi.
Ruxsatnomalar “Ye-auksion”dagi auksion yakunlari bo‘yicha faqat O‘zbekiston rezidentlariga 3 yilga beriladi. Ruxsatnoma olganlar qazish ishlarini boshlashdan avval yozma ravishda hokimlikni, Ekologiya qo‘mitasi, Sanoat xavfsizligi qo‘mitasi, Kon-geologiya inspeksiyasini xabardor qilishi kerak.
Qazib olingan qimmatbaho metallar qabul kassalariga, zargarlik buyumlarini ishlab chiqaruvchi tadbirkorlarga sotiladi.